Hr Lauri Lugna		Teie  16.04.2012 nr 7-10/53-2	
Siseministeerium			
info@siseministeerium.ee		Meie 16.05.2012 nr 1.1-115876	

Päästekomandode hoonete kasutamisest vabatahtlikuks päästetegevuseks	

Austatud  härra asekantsler	

Olete pöördunud Rahandusministeeriumi poole seisukoha saamiseks küsimuses, kas ja kuidas on kehtiva riigivaraseaduse kohaselt võimalik anda riigile kuuluvat kinnisvara kohalikule omavalitsuse üksusele kasutada tasuta või harilikust väärtusest madalama tasu eest vabatahtliku päästetegevuse arendamiseks.
Riigivaraseaduse (edaspidi RVS)  § 18 lõike 2 alusel  võib riigivara kasutamiseks anda harilikust väärtusest madalama tasu eest, kuid tasu eest, mis tagab riigivara majandusliku säilimise  kohaliku omavalitsuse üksusele tema ülesannete täitmiseks või kinnisasja hoonestusõigusega koormamisel ettevõtluskeskkonna arendamise otstarbel. RVS § 33 lõike 1 punkti 1 alusel võib riigivara tasuta või alla hariliku väärtuse võõrandada, kui vara on vajalik kohaliku omavalitsuse üksusele tema seadusest tulenevate ülesannete täitmiseks või ettevõtluskeskkonna arendamiseks.
Kohaliku omavalitsuse üksuse ülesanded tulenevad kohaliku omavalitsuse korralduse seaduse (edaspidi KOKS) § 6 lõigetest 1-3 või muust eriseadusest. 
Analüüsides riigivaraseaduse, kohaliku omavalitsuse korralduse seaduse ja päästeseaduse koosmõju ei ole kohaliku omavalitsuse korralduse seaduses ega muus seaduses otseselt kohalikule omavalitsusele päästeülesannet sätestatud. 
KOKS § 6 lõige 2 annab kaudse lahendusvariandi - omavalitsusüksuse ülesanne on korraldada antud vallas või linnas koolieelsete lasteasutuste, põhikoolide, gümnaasiumide ja huvikoolide, raamatukogude, rahvamajade, muuseumide, spordibaaside, turva- ja hooldekodude, tervishoiuasutuste ning teiste kohalike asutuste ülalpidamist, juhul kui need on omavalitsusüksuse omanduses.  
Arvestades eeltoodut on sobilikum lahendusvariant päästedepoode otstarbekaks kasutamiseks depoode võõrandamine kohalike omavalitsustele RVS § 33 lõike 1 punkti 1 alusel. Riske saab maandada RVS §-s 33 nimetatud nõuete ja sihtotstarbelise kasutamise tingimuste sätestamise kaudu. Põhimõtteliselt on sobilik hoonestusõiguse seadmine, kuid sellisel juhul tuleb lepingus kokku leppida, kuidas korraldatakse vara korrashoid ja tagatakse vara majanduslik säilivus lepingu tähtaja jooksul.
Võsu ja Kanepi depood on hõlmatud ka riigi lubatud heitkoguse ühikutega kauplemisest saadud vahendite arvelt hoonete energiatarbimist vähendavate investeeringute teostamise projektiga, mille kohta on sõlmitud leping Marubeni Corporationiga. Toetuse saajad on riigivara valitsejad, riigi asutatud sihtasutused ja riigi äriühing. Vastavas rahandusministri 17. detsembri 2011. a määruses nr 69 on sätestatud tingimus, et toetuse saaja kohustub mitte võõrandama 2013. aasta 1. juulini renoveeritud hoonet ilma ministeeriumi nõusolekuta. Sellest tulenevalt peab arvestama nimetatud projekti tingimustega ning võõrandamine tuleb kooskõlastada ka Marubeni Corporationiga.

Veronika Ilsjan 611 3266 
veronika.ilsjan@fin.ee
Karin Silm  611 3680 
karin.silm@fin.ee

Lugupidamisega	
(allkirjastatud digitaalselt)	
Agris Peedu
Riigihangete ja riigiabi osakonna juhataja
halduspoliitika asekantsleri ülesannetes